VGI คาดรายได้งวดปี 62/63 โต 20% แตะ 6 พันลบ. แย้มนำ “เคอรี่ฯ” เข้าตลาดหุ้น
VGI คาดรายได้งวดปี 62/63 โต 20% แตะ 6 พันลบ. แย้มนำ "เคอรี่ฯ" เข้าตลาดหุ้น
VGI คาดรายได้งวดปี 62/63 โต 20% แตะ 6 พันลบ. แย้มนำ "เคอรี่ฯ" เข้าตลาดหุ้น
19 มิ.ย. 2562

นางจิตเกษม หมู่มิ่ง ผู้อำนวยการใหญ่สายการเงิน บริษัท วี จี ไอ โกลบอล มีเดีย จำกัด (มหาชน) หรือ VGI เปิดเผยว่า บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ได้ทำรายการขายบิ๊กล็อตหุ้น VGI เนื่องจากมีความจำเป็นต้องใช้เงินลงทุนในการก่อสร้างโครงการรถไฟฟ้าสีชมพูและสายสีส้ม ซึ่งในแง่ของ VGI ไม่ได้มีผลกระทบในแง่ลบ เพราะมองว่าเป็นผลดีที่จะช่วยให้หุ้น VGI มีสภาพคล่องของการซื้อขายในตลาดหลักทรัพย์มากขึ้น และจะเป็นการเปิดโอกาสให้นักลงทุนสถาบันต่างชาติเข้ามาถือหุ้นของบริษัทเพิ่มมากขึ้นด้วย
“การที่ BTS ขายหุ้นออกมานั้นจริงๆก็ไม่ทราบถึงสาเหตุจริงๆ คงต้องถามทาง BTS เอง แต่คิดว่าต้างการขายเพื่อที่จะนำเงินไปขยายการลงทุนโครงการรถไฟฟ้าที่ทำอยู่หลายๆสาย เช่นสายสีชมพู และสายสีส้ม ซึ่งมองเป็นผลดีมากกว่าร้าย เพราะจะช่วยเพิ่มสภาพคล่องให้กับหุ้น VGI ด้วย” นางจิตเกษม กล่าว
สำหรับภาพรวมรายได้งวดปี 62/63 (1 เม.ย.62 -31 มี.ค.63) คาดว่าจะมีรายได้ประมาณ 6,000-6,200 ล้านบาท หรือเติบโต 20% จากงวดปีก่อนที่มีรายได้ 5,362 ล้านบาท โดยจะมาจากรายได้ธุรกิจสื่อโฆษณา ราว 4,400 ล้านบาท ซึ่งเติบโตจากธุรกิจสื่อนอกบ้านที่มีการปรับเปลี่ยนรูปแบบป้ายโฆษณาให้เป็นดิจิทัลเพื่อเพิ่มอัตราการใช้พื้นที่โฆษณาให้มากขึ้น
ส่วนที่เหลือมาจากการให้บริการดิจิทัลเซอร์วิส จำนวน 1,800 ล้านบาท จากการให้บริการบัตรแรบบิท หลังจากที่ร่วมกับผู้ประกอบการในธุริกิจอื่นๆ รับชำระธุรกรรมทางเงิน รวมไปถึงจะเริ่มรับรู้รายได้จากการพัฒนาธุรกิจร่วมกันกับ PLANB ด้วยการดึงดูดเม็ดเงินค่าโฆษณาจากสื่อโทรทัศน์ได้ประมาณ 200-400 ล้านบาท จากมูลค่าตลาดธุรกิจสื่อโฆษณาโทรทัศน์ในปัจจุบันจำนวน 60,000 ล้านบาท
นอกจากนี้ บริษัทคาดว่าจะสามารถรับรู้ส่วนแบ่งกำไรจากเงินลงทุนในการติดตั้งสื่อโฆษณาในโครงการรถไฟฟ้าที่ประเทศอินโดนีเซีย หลังจากที่โครงการรถไฟฟ้าดังกล่าวจะเริ่มให้บริการภายในปีนี้
ขณะที่บริษัทวางงบลงทุนราว 700 ล้านบาท โดยแบ่งเป็นการลงทุนของ VGI จำนวน 400 ล้านบาทเพื่อติดตั้งจอทีวีภายในรถไฟฟ้าของ BTS จำนวน 46 ขบวน รวมถึงติดตั้งจอภายในอาคารสำนักงาน และอีกจำนวน 50ล้านบาท ซึ่งเป็นการลงทุนของ บมจ.มาสเตอร์ แอด (MACO) โดยจะปรับปรุงป้ายเก่าและติดตั้งใหม่ในบริเวณตอม่อรถไฟฟ้า BTS ส่วนอีก 200 ล้านบาทจะใช้ในธุรกิจดิจิทัลเซอร์วิสขยายบริการและปรับปรุงระบบซอฟต์แวร์
ทั้งนี้ บริษัทยังเตรียมเข้าประมูลพื้นที่สื่อโฆษณาในโครงการรถไฟฟ้าใต้ดินที่ประเทศสิงคโปร์ ร่วมกับพันธมิตรในกลุ่มและพันธมิตรท้องถิ่น คาดว่าจะรู้ผลการประมูลได้ภายในสิ้นปี 62
ขณะที่บริษัทอยู่ระหว่างศึกษาการนำ บริษัท เคอรี่ เอ็กซ์เพรส (ประเทศไทย) จำกัด เข้าจดทะเบียนในตลาดหลักทรัพย์ หลังจากที่ทางบริษัท เคอรี่ที่ฮ่องกงมีแผนที่จะ spin-off โดยปัจจุบันยังอยู่ระหว่างรอความชัดเจน